Document ID: 31987R2999

*****
ΚΑΝΟΝΙΣΜΟΣ (ΕΟΚ) αριθ. 2999/87 ΤΟΥ ΣΥΜΒΟΥΛΙΟΥ
της 5ης Οκτωβρίου 1987
που τροποποιεί τον κανονισμό (ΕΟΚ) αριθ. 4034/86 για τον καθορισμό, για ορισμένα αποθέματα ιχθύων ή ομάδες αποθεμάτων ιχθύων, του συνόλου επιτρεπομένων αλιευμάτων για το 1987 και ορισμένων όρων υπό τους οποίους μπορούν να αλιευθούν
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11,
την πρόταση της Επιτροπής,
Εκτιμώντας:
ότι, σύμφωνα με το άρθρο 3 του κανονισμού (ΕΟΚ) αριθ. 170/83, το Συμβούλιο είναι αρμόδιο για τον καθορισμό του συνόλου επιτρεπομένων αλιευμάτων (TAC) ανά απόθεμα ή ομάδα αποθεμάτων του μεριδίου που διατίθεται για την Κοινότητα καθώς και των ειδικών όρων υπό τους οποίους πρέπει να αλιευθούν· ότι, σύμφωνα με το άρθρο 4 του εν λόγω κανονισμού, αυτό το μερίδιο που διατίθεται για την Κοινότητα κατανέμεται μεταξύ των κρατών μελών ·
ότι ο κανονισμός (ΕΟΚ) αριθ. 4034/86 (2), όπως τροποποιήθηκε τελευταία από τον κανονισμό (ΕΟΚ) αριθ. 1880/87 (3), καθορίζει, για ορισμένα αποθέματα ιχθύων ή ομάδες αποθεμάτων ιχθύων, το σύνολο επιτρεπομένων αλιευμάτων για το 1987 και ορισμένους όρους υπό τους οποίους μπορούν να αλιευθούν·
ότι τα ενήλικα χέλια - για την αλιεία των οποίων επιτρέπεται, σύμφωνα με τον κανονισμό (ΕΟΚ) αριθ. 3094/86 (4), όπως τροποποιήθηκε από τον κανονισμό (ΕΟΚ) αριθ. 4026/86 (5), η χρήση δικτυών με μάτια ελαχίστου μεγέθους 16 mm - αλιεύονται σε περιορισμένο τμήμα της ζώνης στην οποία, σύμφωνα με το άρθρο 9 του κανονισμού (ΕΟΚ) αριθ. 4034/86, απαγορεύεται από την 1η Ιανουαρίου έως τις 31 Μαρτίου 1987 και από την 1η Οκτωβρίου έως τις 31 Δεκεμβρίου 1987, η χρήση μηχανότρατας, δανικού απλαδιού ή παρόμοιων συρόμενων διχτυών με μέγεθος ματιών μικρότερο των 100 mm· ότι η σπουδαιότερη εποχή για την αλιεία αυτού του είδους είναι το χρονικό διάστημα από το Σεπτέμβριο έως το Δεκέμβριο·
ότι, με βάση τις πλέον πρόσφατες επιστημονικές γνώμες, η αλιεία ενηλίκων χελιών στη ζώνη που ορίζεται στο άρθρο 9 του κανονισμού (ΕΟΚ) αριθ. 4034/86 δεν θα επηρεάσει δυσμενώς τη διατήρηση των αποθεμάτων γάδου στη Βόρειο Θάλασσα·
ότι, με βάση τις ίδιες γνώμες, το σύνολο των επιτρεπομένων αλιευμάτων, για το απόθεμα γάδου στις διαιρέσεις CIEM VII εκτός από VII a, VIII, IX και X και COPACE 34.1.1 (ζώνη ΕΟΚ) μπορεί να αυξηθεί·
ότι 50 τόνοι της ποσόστωσης κίτρινης πολλάκας που χορηγήθηκε στην Ιρλανδία στη διαίρεση CIEM VII θα πρέπει να μεταφερθούν στην ποσόστωση κίτρινης πολλάκας που χορηγήθηκε στην Ιρλανδία στις διαιρέσεις CIEM V b (ζώνη ΕΟΚ), VI, XII και XIV, δεδομένου ιδίως ότι πρόκειται για αλιευτικούς πόρους που συγκροτούν ενιαίο απόθεμα και ότι η μεταφορά δεν πρόκειται να προκαλέσει σημαντική μεταβολή στον τρόπο άσκησης της αλιείας ενώ αντίθετα θα επιτρέψει να επιτευχθεί καλύτερη ισορροπία στις αλιευτικές δραστηριότητες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 4034/86 τροποποιείται ως εξής:
1. Στο άρθρο 9 προστίθεται η ακόλουθη παράγραφος:
«4. Κατά παρέκκλιση από την παράγραφο 1, η αλιεία ενηλίκων χελιών (Anguilla anguilla) επιτρέπεται στις ζώνες που αναφέρονται στην εν λόγω παράγραφο με δίχτυα που έχουν ελάχιστο μέγεθος ματιών 16 χιλιοστόμετρα με την επιφύλαξη των διατάξεων του άρθρου 2 και του παραρτήματος Ι του κανονισμού (ΕΟΚ) αριθ. 3094/86.»
2. Οι αριθμοί που αφορούν το γάδο στις διαιρέσεις CIEM VII, εκτός από VII a, VIII, IX και X και COPACE 34.1.1 (ζώνη ΕΟΚ), και εμφαίνεται στα παραρτήματα Ι και ΙΙ αντικαθίστανται από αυτούς που εμφαίνονται αντίστοιχα στα παραρτήματα Ι και ΙΙ του παρόντος κανονισμού.
3. Τα στοιχεία που αφορούν την κίτρινη πολλάκα στις διαιρέσεις CIEM V b (ζώνη ΕΟΚ) VI, XII και XIV και στη διαίρεση VII τα οποία εμφαίνονται στα παραρτήματα Ι και ΙΙ αντικαθίστανται από τα στοιχεία που εμφαίνονται αντίστοιχα στα παραρτήματα Ι και ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 5 Οκτωβρίου 1987.

Labels: 6